
Kai išgirstu Maki Sasaki vardą 
Visada nevalingai prisimenu to Bitlų festivalio 
Geltoną didžiulį plakatą 
Tai tikriausiai buvo vos tik įstojus į universitetą 
Man 
Beviltiškai patiko tas Maki Sasaki pieštas plakatas 
Ir vidurnaktį nuo gatvės kampo 
Slapta nuplėšiau jį ir parsinešiau namo 
Trumpai tariant, pavogiau 
Visus studijų metus 
Tas plakatas 
Kabojo ant mano ankštučio butuko sienos 
Kadangi tai - kokio vieno tatamio dydžio milžiniškas egzempliorius 
Kad ir ką darytum, jis sminga į akis 
Rytą prasimerki - gėriesi Maki Sasaki 
Grįžti iš universiteto - gėriesi Maki Sasaki 
Valgai - gėriesi Maki Sasaki. Ir taip kiekvieną dieną 
Todėl ir dabar Maki piešiniai 
Yra tarsi įsigėrę į mano kasdienybę 
Kaip už tokią nuomą 
Tai buvo butas, kuriame nebuvo nieko pastovaus, tik saulės spinduliai 
Todėl plakatas vis labiau ir labiau blanko 
Pagaliau pasidarė beveik neįmanoma atskirti, kur raidės, o kur piešinys 
Ir galiausiai per kraustymąsi teko išmesti 
Bet vis tiek to plakato piešinys 
Ir dabar mano Žmonių Avių Pasaulyje 
Tvirtai alsuoja 
Ir 
Ir Žmogus Avis, ir dvynės, ir Profesorius Avis, ir Sukčiai, ir Ničniekas 
Visi jie, lygiai kaip ir aš, pamėgo Maki piešinius 
Todėl tai, kad galėjau štai šitaip kartu su Maki sukurti piešinių knygelę 
Žmonių Avių Pasauliui yra didžiulis džiaugsmas 
Ir, jei į kiekvieno skaitytojo kambarių sienas 
Tas Žmonių Avių Pasaulio džiaugsmas įsigertų lyg blankus šešėlis 
Tai ir man būtų labai malonu 
Kad ir kas būtų 
Tebūnie visuomet Žmonių Avių Pasaulyje taika ir laimė... 

Kai buvau mažut mažutėlė 
Aš buvau žaislų gadinimo meistrė 
Ir robotus, ir visureigius, ir traukinukus 
Pakliuvusius į mano rankas, sugadindavau net pusdieniui nepraėjus 
Norėdavau suprasti, kodėl jie juda, tad 
Paimdavau atsuktuvą ar reples ketindama tik truputį žvilgtelėti į vidų, bet 
Nejučia pamesdavau galvą dėl paties ardymo 
Man atsipeikėjus žaislas jau būdavo toks, kad neįmanoma būdavo surinkti 
Net ir važiuojant tikru traukiniu 
Taip parūpdavo ten visur esantys varžtai, kad net neturėdavau kur dėtis 
Pagalvodavau, kaip būtų gerai, jei galėčiau visus tuos varžtus išsukinėti po vieną 
Traukinys bevažiuodamas pradeda byrėti 
Toks vaizdas tarsi animacinė išdaiga išplaukdavo prieš akis 
Kai buvau penkerių, Kalėdų rytą 
Atsibudusi radau prie pagalvės padėtą dovaną 
Bet 
Tai nebuvo žaislas 
Tai buvo nauji spalvoti pieštukai ir naujas piešimo sąsiuvinis 
Gerai galvą pasuko tas Kalėdų Senelis 
Neturėdama išeities tame sąsiuvinyje tais pieštukais nupiešiau piešinį 
Tai buvo kaubojaus, ant kalvos jojančio arkliu, piešinys 
Atrodė 
Kad labai gerai nupiešiau 
Taip mano širdis 
Nuo varžtų palinko piešinių link 


Tinka bet kas, tik nupiešk 
Pasakė Haruki Murakami 
Apmąstysiu pasakojimą tam piešiniui 
Tuomet aš 
Nupiešiau ir nusiunčiau netoli švyturio miegančio banginio piešinį 
Ir piešinį, kaip pliušinis meškinas, dydžio sulig tikra meška, žaidžia su mergaite 
Po kokių metų iš Murakamio atkeliavo tekstas 
Tai 
Buvo šios knygos pasakojimas 
Nei banginis, nei meškinas jame nepasirodo, bet 
Dar šaunesni 
Keistučiai veikėjai išdygsta vienas po kito 
Šiam pasakojimui piešiau piešinėlius pasimėgaudama 
Ir jūs pasidžiaukite šia knyga 


Maki Sasaki 


Kai Žmogaus Avies paprašė Kalėdoms parašyti muziką, buvo dar pats 
vasaros įkarštis. Ir Žmogus Avis, ir su prašymu pasirodęs vyriškis liete 
liejo prakaitą po vasariniais avies apdarais. Labai jau nelengva vasaros 
įkarštyje išlikti žmogumi avimi. O ypač - vargingam Žmogui Aviai, 
neišgalinčiam nusipirkti net oro kondicionieriaus. 

Ventiliatorius vis sukosi ir sukosi plazdindamas abiejų aviškas ausis. 

— Mūsų, žmonių avių, asociacija, - pasakė pašnekovas truputį 
atsitraukdamas krūtinės užtrauktuką ir įsileisdamas šiek tiek 
ventiliatoriaus pučiamo oro, - kiekvienais metais išrenka vieną 
muzikiniais sugebėjimais apdovanotą žmogų avį, kad parašytų 
muziką Jo Šventenybės Avies garbei ir ją pagrotų per Kalėdas. Šiais 
metais, galime pasveikinti, buvote išrinktas Jūs. 

- Taigi... taigi... - ištarė Žmogus Avis. 

- Tačiau šie metai - nepaprasti. Tai du tūkstančiai penkišimtosios 
Jo Šventenybės mirties metinės, todėl taigi pamanėme, ar 
negalėtumėte būti toks malonus ir parašyti šiai datai pritinkančią 
nuostabią žmogaus avies muziką, - šnekėjo vyriškis. 

- Šit kaip... šit kaip... - tarstelėjo Žmogus Avis kasydamasis ausį. 
Jis galvojo: „Iki Kalėdų dar yra keturi su puse mėnesio. Per tiek laiko 
net ir aš lengvai sukursiu gražią Žmogaus avies muziką“. 

- Gerai. Patikėkite tai man, - išdidžiai tarė Žmogus Avis. - Aš 
būtinai parašysiu jums kuo nuostabiausią muziką. 


Bet praėjo rugsėjis, praėjo spalis. Net ir lapkričiui 
pasibaigus Žmogus Avis niekaip negalėjo prisėsti 
prie Žmonių Avių asociacijos užprašytos muzikos 
rašymo. 

Žmogus Avis dienomis dirbdavo greta esančioje 
spurgų parduotuvėlėje ir laiko rašyti muziką turėjo 
vos truputį. Bet ir tada, vos pradeda Žmogus Avis 
skambinti senut senutėliu pianinu, žiūrėk ir atlekia 
ponia namų savininkė, gyvenanti pirmame aukšte, 
ir įnirtingai beldžia į duris. 

— Na ir triukšmas. Liaukitės! Juk net 
televizoriaus nesigirdi! 

- Labai atsiprašau, bet tai tik iki Kalėdų. Ar 
negalėtumėte truputėlį pakentėti? - baikščiai 
paklausė Žmogus Avis. 

— Kokia nesąmonė! - galingu balsu užriko 
ponia namų savininkė. - Jeigu kas nors nepatinka, 
būk malonus ir nešdinkis iš čia! Mane ir taip pirštais 
bado jau vien dėl to, kad leidžiu čia gyventi 
vyriškiui, tokiais keistais apdarais kaip tamstos. Ir vėl 
papildomi rūpesčiai? Na jau ne! 


Ž iašaius Avis nusiminęs įsistebeilijo į kalendorių. Nors iki Kalėdų 
likusios vos keturios dienos, pažadėtosios muzikos dar neparašyta 
net menkiausio takto. Nes neleidžiama skambinti pianinu. 

Žmogui Aviai po pietų liūdnu veidu valgant spurgas parke, 
pro šalį ėjo Profesorius Avis. 

- Ir kas gi atsitiko, ponaiti Žmogau Avie? - pasiteiravo 
Profesorius Avis. - Kaip gi čia visai be nuotaikos? Jau ir Kalėdos 
ant nosies. Nevalia taip. 

— Kaip tik Kalėdos ir kaltos, kad aš be nuotaikos, - pasakė 
Žmogus Avis ir išklojo Profesoriui Aviai viską nuo pradžios iki galo. 

- Hm, hm, - pasiglostė ūsus Profesorius Avis. - Gali būti, kad 
aš galiu tau pagelbėti. 

- Tikrai? - įtariai paklausė Žmogus Avis. Nes Profesorius Avis 
buvo kažin koks keistas mokslininkas, nesidomintis niekuo, 
išskyrus avis, ir tarp miestelėnų sklandė gandai esą jis truputį 
kuoktelėjęs. 

- Tikrai, - pasakė Profesorius Avis. - Užsuk į svečius šeštą 
valandą vakaro. Duosiu gerą patarimą. Beje, ar neduotum man 
tos cinamoninės spurgos? 

Ir nespėjus Žmogui Aviai pasakyti nei „taip“, nei „prašom“, 
pasičiupo spurgą ir ją sučiaumojo. 

"ės dienos vakare, 
pasiėmęs šešias 
cinamonines 
spurgas lauktuvių, 
Žmogus Avis 
apsilankė 
Profesoriaus Avies 
namuose. 
Profesoriaus Avies 
namas buvo labai 
senas, statytas iš 
plytų. Visi augalai 
buvo apkarpyti 
avies forma. Ir durų 
skambutis, ir vartų 
kolonos, ir plytelės - 
absoliučiai visur 
buvo avys. 

„Čia tai 
bent“, - pagalvojo 
Žmogus Avis. 

P.Siesstius Avis keturias spurgas iš šešių sužiaumojo vienu kartu, 
o likusias dvi atsargiai padėjo į indaują. Paskui pasiseilijęs pirštą 
surinko ant stalo pabirusius trupinius ir pasigardžiuodamas juos 
nulaižė. 

„Šis vyriškis tikrai mėgsta spurgas“, - žavėjosi Žmogus Avis. 

Gražiai aplaižęs pirštą, Profesorius Avis ištraukė iš lentynos 
vieną storą knygą. Ant viršelio buvo užrašyta: „Žmogaus Avies 
istorija“. 

- Taigi, ponaiti Žmogau Avie, - tarė Profesorius Avis svariu 
balsu, - čia yra surašyta viskas, kas susiję su žmonėmis avimis. 
Netgi priežastis, kodėl tu negali parašyti žmogaus avies 
muzikos. 

- Betgi, Profesoriau, aš jau žinau tą priežastį. Taip yra 
todėl, kad kambario šeimininkė neleidžia man skambinti 
pianinu, - pasakė Žmogus Avis. - Jei tik ji leistų man groti... 

- Nea, nea, - pasakė Profesorius Avis purtydamas galvą. - 
Tai ne taip paprasta. Net ir galėdamas skambinti pianinu, 
muzikos neparašytum. Priežastis yra gerokai gerokai gilesnė. 

- Ir kokia gi? - pasiteiravo Žmogus Avis. 

- Tu esi užkerėtas, - tarė Profesorius Avis prislopinęs balsą. 

- Užkerėtas? 

-— Būtent, — Profesorius Avis kelis 
kartus linktelėjo. - Tu negali nei 
skambinti pianinu, nei parašyti muzikos, 
būtent todėl, kad esi užkerėtas. 

— Hmmm, - numykė Žmogus Avis. - Ir 
kažin kodėl buvau užkerėtas? Juk 
nieko bloga nepadariau. 

Profesorius Avis šnarindamas sklaidė knygos lapus. 

- Ar tik nebus taip, kad birželio penkioliktąją pažvelgei į mėnulį? 

- Ne, jau penkerius metus nesu pažvelgęs į mėnulį. 

- O ar pernai Kūčių vakarą nevalgei ko nors su skyle? 

- Na, spurgas tai kasdien valgau. Neatsimenu, kurias valgiau Kūčių 
vakarą, bet, na, šiaip ar taip, esu tikras, kad spurgas valgiau. 

- Ar spurgos buvo su skyle? 

- Taip, na, taip. Spurgos beveik visos būna su skylėmis. 

- Būtent! - pasakė Profesorius Avis linguodamas galvą. - Dėl to ir buvai 
užkerėtas. Kad ir koks Žmogus Avis būtum, tikriausiai žinai bent jau tiek, kad 
gruodžio dvidešimt ketvirtąją, Kūčių vakarą, nevalia valgyti nieko su skyle. 

- Nesu apie tai girdėjęs, - nustebęs pasakė Žmogus Avis. - Po galais, 
apie ką jūs čia? 

— Nežinai Jo Šventenybės Avies dienos? Nieko sau! - pasakė 


Profesorius Avis dar labiau nustebęs. - Tas šiuolaikinis jaunimas nieko 
nežino. Juk tu, tapęs žmogumi avimi, lankei žmonių avių mokyklą ir 
mokeisi įvairių dakykų? 

- Taip, na, taip. Bet nebuvau iš tų, kuriems gerai sekėsi mokslai, 
todėl... - Žmogus Avis garsiai pasikasė pakaušį. 

— Štai kaip, vadinasi, per savo neapdairumą ir pakliuvai į šitokias 
pinkles. Beviltiškas tipas. Bet, kad jau gavau spurgų, tai paaiškinsiu, - 
pasakė Profesorius Avis. - Klausyk. Gruodžio dvidešimt ketvirtoji yra 
ne tik Kūčių vakaras, bet ir Jo Šventenybės Avies diena. Kitaip tariant, 
tai yra šventa diena, kai mirė Jo Šventenybė Avis, nes vidurnaktį ėjo 
keliu ir įkrito į duobę. Todėl seniai seniai buvo tvirtai nuspręsta, kad 
tą dieną nevalia valgyti nieko su skyle. Pavyzdžiui, makaronų, žuvies 
vamzdelių, kalmarų žiedelių, griežinėliais pjaustytų svogūnų. 

- Norėčiau pasiteirauti. Kodėl Jo Šventenybė Avis vidurnaktį ėjo 
keliu ir kodėl ant kelio buvo atsivėrusi duobė? 

- Tokių dalykų aš nežinau. Kad ir ką sakytum, tai buvo labai 
seniai, net prieš du tūkstančius penkis šimtus metų, ir negaliu aš to 
žinoti. Tačiau tai jau nuspręsta. Galima laikyti priesaku. Jokio 
skirtumo, žinai jj ar nežinai, jei pažeisi, būsi užkerėtas. Žmogus avis, 
kuris buvo užkerėtas, jau nebėra žmogus avis. Štai ir priežastis, kodėl 
negali parašyti žmogaus avies muzikos. Taip. 

= As žuvęs, - pasakė Žmogus Avis labai sutrikęs. - Ar 
nėra kokio nors būdo tą užkerėjimą panaikinti? 

- Hmm, - pasakė Profesorius Avis, - nebūna taip, kad 
nebūtų būdo panaikinti užkerėjimą. Bet tai nėra lengva. 
Ar tinka? 

- Tinka. Padarysiu viską. Tik pasakykite. 

- Tas būdas toks: tau pačiam teks įkristi į duobę. 

- Duobę? - paklausė Žmogus Avis. - Sakote, įkristi į 
duobę? Į kokią duobę? Tinka bet kokia duobė? 

— Netaukšk niekų. Ar gali būti taip, kad tiktų bet 
kokia duobė? Duobė, skirta panaikinti užkerėjimą, turi 
nustatytą dydį ir gylį. Luktelėk. Tuoj pažiūrėsiu. 

Profesorius Avis ištraukė apiplyšusią knygą 
pavadinimu „Jo Šventenybės Avies legenda" ir vėl 
šnarindamas ėmė sklaidyti lapus. 

— Na, taip, štai čia. Jo Šventenybė Avis mirė įkritęs į 
dviejų metrų skersmens ir dviejų šimtų trijų metrų gylio 
duobę. Vadinasi, reikia įkristi į tokią pačią. 

— Betgi dviejų šimtų trijų metrų duobės aš vienas 
niekaip neiškasiu. Maža to, jei į tokią duobę įkrisčiau, juk 
nusisukčiau sprandą anksčiau, nei pranyks užkerėjimas. 

= Palauk, palauk, dar šis tas. „Norintis 
panaikinti užkerėjimą gali duobės gylį 
sumažinti iki vienos šimtosios.“ Vadinasi, 
pakaks ir dviejų metrų trijų centimetrų. 

- Oi, kaip gerai. Tokią duobę pajėgsiu 
iškasti, - pasakė Žmogus Avis šiek tiek 
aprimęs. 

Žmogus Avis parsinešė namo iš 
Profesoriaus Avies pasiskolintą knygą. 
Paaiškėjo, kad reikalavimų duobei, skirtai 
panaikinti užkerėjimą, yra tikrai daug, ir 
Žmogus Avis pabandė juos visus po vieną 
persirašyti į sąsiuvinį: 

(1) Duobę reikia kasti kastuvu uosio kotu 
(nes Jo Šventenybė Avis ėjo 
pasiramsčiuodamas uosio lazda). 

(2) Įkristi į duobę reikia Kūčių naktį lygiai 
šešiolika minučių po pirmos (nes kaip tik tokiu 
laiku į duobę įkrito Jo Šventenybė Avis). 

(3) Krintant į duobę reikia turėti ryšulėlį 
su maistu be skylių. 


Jei su (1) ir (2) 
reikalavimais dar šiaip taip 
būtų galima sutikti, tai, kam 
krintant į vos dviejų metrų 
gylio duobę reikalingas maisto 
ryšulėlis, Žmogus Avis niekaip 
nesuprato. 

„Na, tiek to. Taip 
parašyta, vadinasi taip ir reikia 
daryti“, - mąstė Žmogus Avis. 

Kūčių vakaras buvo jau 
čia pat - po trijų dienų. Per tas tris dienas 
reikia pasidirbinti kastuvą uosio kotu ir 
išsikasti dviejų metrų skersmens ir dviejų 
metrų trijų centimetrų gylio duobę. „Taigi 
taigi, įsivėliau į labai keistą istoriją“, — 
atsiduso Žmogus Avis. 

Uosį jis rado girioje. Pjūkleliu nusipjovęs 
uosio šaką, peiliu drožė ją ištisą dieną ir 
pasidarė kastuvo kotą. Kitą dieną pradėjo 
kasti duobę laisvame sklypelyje už namo. 

P.sirodžiusi kambario 
šeimininkė pasiteiravo: 

- Ir kam gi tu tą duobę 
kasi? 

— Kasu duobę šiukšlėms 
pilti, - atsakė Žmogus Avis. - 
Pamaniau, kad turėtų būti 
patogu turėti tokią duobę. 

— Hm, kaip čia pasakius... 
Jei pastebėsiu ką nors įtartina, 
paskambinsiu policijai, - 
pagiežingai pasakė šeimininkė 
ir pasišalino. 

Žmogus Avis, atidžiai 
Mmatuodamas rulete, iškasė 
dviejų metrų skersmens dviejų 
metrų trijų centimetrų gylio 
duobę. 

- Taip, bus kaip tik, - tai 
pasakęs Žmogus Avis uždengė 
duobę mediniu dangčiu. 

|aliausiai atėjo Kūčių vakaras. Žmogus Avis 
iš spurgų parduotuvėlės parsinešė glėbį 
susuktų spurgų - spurgų be skylių - ir 
sugrūdo jas į kuprinę. To turėtų pakakti 
maisto ryšulėliui. Paskui, įsidėjęs į vidinę avies 
apdaro kišenę piniginę ir mažą žibintuvėlį, 
užtraukė užtrauktuką. 

Pirmą valandą nakties užgeso aplinkinių 
namų žiburiai, ir sklypelis už namo skendėjo 
visiškoje tamsoje - nei mėnulio nėra, nei 
žvaigždžių nesimato. Netgi savo rankos 
negali įžiūrėti. 

- Taip, kai taip tamsu, net ir Jo Šventenybė 
Avis gali įkristi į duobę, - murmėdamas Žmogus 
Avis žibintuvėliu ieškojo duobės. Bet buvo 
pernelyg tamsu ir nesisekė rasti. 

— Aš prapuolęs. Jau tuoj bus po pirmos 
šešiolika! Jei nerasiu duobės, teks laukti iki kitų 
metų Kūčių vakaro. O tuomet tai jau tikrai... 
tai ištarus, po Žmogaus Avies kojomis staiga 
prapuolė žemė. Žmogus Avis įkrito į duobę. 

" Kažkas dieną nuėmė 
dangtį, - galvojo Žmogus 
Avis krisdamas. - 
Tikriausiai tai padarė 
šeimininkė. Ji tiek ir 
tesugeba, tik manęs 
nekęsti.“ 

Bet po to, kai taip 
pagalvojo, Žmogus Avis 
pastebėjo keistą dalyką: 
„Aš vis dar krintu. Mano 
iškastos duobės gylis - viso 
labo du metrai trys 
centimetrai, taigi iki dugno 
neturėtų trukti tiek ilgai.“ 

Staiga Žmogus Avis 
su trenksmu bumbtelėjo 
duobės dugnan. Nors 
duobė ir buvo baisiai gili, 
kad ir kaip būtų keista, 
visai neskaudėjo. 


P.nurtas galvą, Žmogus Avis ketino 27 
pabandyti pasišviesti aplink žibintuvėliu, bet 
žibintuvėlio nebuvo. Tikriausiai pametė, kai 
krito į duobę. 

- Kas čia dabar, po velnių? - pasigirdo 
balsas tamsoje. - Juk dar tik po pirmos 
keturiolika. Dviem minutėmis per anksti, po 
velnių! Lipk į viršų ir vėl pradėk viską nuo 
pradžių. 

- Atsiprašau. Buvo tamsu ir nieko 
nesimatė. Todėl įkritau netyčia, - pasakė 
Žmogus Avis. - Be to, išlipti iš tokios gilios 
duobės visiškai neįmanoma. 

— Tiek jau to, po velnių. Dar kiek, ir 
būtum mane į blyną suplojęs. Maniau, kad 
įkrisi po pirmos šešiolika, po velnių. 

Tada pasigirdo degtuko čirkštelėjimas ir 
įsižiebė žvakė. Žvakę uždegė aukštas vyriškis. 
Aukštas tai aukštas, tačiau iki pečių ūgiu beveik 
nesiskyrė nuo Žmogaus Avies. Tik galva buvo 
baisiai ilga ir susisukusi lyg susukta spurga. 

EEE Beje, po velnių, ar atsinešei maisto ryšulėlį? - pasakė Sukčius. - 
Jei nebūsi atsinešęs, vargas tau, po velnių. 

- Tikrai atsinešiau! - atsakė Žmogus Avis paskubomis. 

- Tai trauk, po velnių. Aš juk išalkęs. 

Žmogus Avis atsegė kuprinę, ištraukė vieną susuktą spurgą ir 
padavė Sukčiui. 

- Ir... ir kas gi čia? - suriko Sukčius tai pamatęs. - Tu atsinešei 
jas, kad pasityčiotum iš mano galvos, po velnių. 

- Ne, tai nesusipratimas, - pasakė Žmogus Avis šluostydamasis 
prakaitą. - Aš dirbu spurgų parduotuvėje, o ten vienintelis valgomas 
daiktas be skylės ir buvo tik šios spurgos - sukčiai. 

— Štai, žiūrėk, tu pasakei „sukčius“, po velnių, - Sukčius atsitūpė 
ant grindų ir pradėjo žliumbti liedamas ašaras iš suktų akių. - Mano 
galva yra tokia ir aš esu vartų sargas šioje tamsioje duobėje tikrai ne 
dėl to, kad man taip patinka. 

- Aš visiškai žuvęs... Suklydau. Ketinau sakyti „susukta spurga“. 

- Jau per vėlu, po velnių, - pasakė Sukčius žliumbdamas. 

Neturėdamas kitos išeities, Žmogus Avis ištraukė dar vieną 
susuktą spurgą, išsuko susukimą ir ištiesinęs padavė Sukčiui. 

- Žiūrėk. Šita gera, ar ne? Tiesi, ar ne? Viskas gerai, valgyk. Jos skanios. 

Sukčius paėmė ją ir pradėjo žiaumoti, bet vis tiek nesiliovė žliumbęs. 

INol Sukčius žliumbdamas valgė spurgas, Žmogus 
Avis, pasiskolinęs Sukčiaus žvakę, pabandė apžiūrėti 
duobės dugną. Tai buvo pustuštis erdvus kambarys. 
Kambaryje stovėjo Sukčiaus lova ir stalas. 

„Jis pavadino save vartų sargu, taigi, be abejo, 
kažkur turėtų būti vartai, - pamanė Žmogus Avis. — 
Nes, jei nebūtų vartų, nereikėtų ir vartų sargo." 

Žmogus Avis neapsiriko - šalia lovos žiojėjo 
mažas urvas. Žmogus Avis laikydamas žvakę nėrė į 
urvą. 

Urvas buvo tamsut tamsutėlis ir labai 
vingiuotas. 

- Gražiausia. Vien dėl to, kad pernai gruodžio 
dvidešimt ketvirtąją suvalgiau spurgą, turiu visa tai 
iškęsti... - bambėjo Žmogus Avis sau po nosim. 

Pašliaužus kokias dešimt minučių, priekyje ėmė 
pamažu šviesėti. Paskui pasirodė ir anga. Lauke 
viskas buvo užlieta šviesių saulės spindulių. 

—- Kažkaip keista. Kai įkritau į duobę, buvo 
naktis, šiek tiek po pirmos. Todėl dar neturėtų būti 
išaušę, - kraipė galvą Žmogus Avis. 

Išėjus iš urvo, plytėjo tuščias laukas. 
Aplink augo aukšti medžiai. Tokie aukšti, 
kokių Žmogus Avis iki tol net regėjęs 
nebuvo. Dangumi plaukė balti debesys, 
girdėjosi paukščių balsai. 

— Taigi, o ką turėčiau daryti toliau? 
Toje knygoje buvo parašyta, kad, įkritus į 
duobę, užkerėjimas pranyks. O kas 
dedasi? Nieko nesuprantu, - pasakė 
Žmogus Avis. 

Žmogus Avis buvo šiek tiek praalkęs, 
todėl nusprendė atsisėdęs suvalgyti vieną 
spurgą. 

Kol kramsnojo, už nugaros pasigirdo 
balsai: 

- Laba diena, Žmogau Avie. 

- Laba diena. 

Žmogui Aviai atsisukus, ten stovėjo 
mergaitės dvynės. Viena buvo apsivilkusi 
marškinėlius su numeriu „208“, o kita - 
marškinėlius su numeriu „209“. 

Jei ne tie skaičiai, abi mergaitės nuo galvos iki kojų buvo kaip du 
vandens lašai. 

- Sveikos, - ištarė Žmogus Avis. - Ateikite čia. Gal norėtumėte 
suvalgyti su manimi po spurgą? 

- Oi kaip puiku, - pasakė mergaitė su 208-uoju numeriu. 

- Labai skaniai atrodo, - pasakė mergaitė su 209-uoju numeriu. 

- Tikrai skanu! Juk pats gaminau, - pasakė Žmogus Avis. Visi 
trys susėdo ant žemės vienas šalia kito ir pasigardžiuodami valgė. 

- Ačiū už vaišes, - tarė 209-0ji. 

— Tokias skanias spurgas valgiau pirmą kartą, - tarė 208-0oji. 

- Tai gerai, - pasakė Žmogus Avis. - Beje, judvi... na, aš buvau 
užkerėtas... ar nežinotumėte būdo tai panaikinti? Man sakė, kad 
užkerėjimas pranyks, jei čia atsidursiu. 

— Kaip negerai, - tarė 208-0ji. 

- Turbūt nelengva užkeiktam, - tarė 209-0ji. 

- Labai labai nelengva! - pasakė Žmogus Avis ir atsiduso. 

- Tokiu atveju kažin kaip būtų, jei jis pabandytų pasiteirauti 
ponios Jūrvarnės? - pasakė 209-ji 208-ajai. 

— Taip, ponia Jūrvarnė galėtų žinoti, - pasakė 208-oji 209-ajai. 

— Juk ta ponia tiek daug žino apie užkerėjimus, - pasakė 
209-oji 208-ajai. 

— Ar nenuvestumėte manęs pas tą 
ponią Varną? - paklausė Žmogus Avis. 

- Tai ne Varna! - tarė 208-oji. 

- Tai Jūrvarnė! - tarė 209-0ji. 

— Nes Varna ir Jūrvarnė - visai 
skirtingi dalykai, - pasakė 208-oji. 

- Tai tiesa, - pasakė 209-oji. 

- Atleiskit, atleiskit, - atsiprašė 
Žmogus Avis 208-osios ir 209-osios. - Ar 
negalėtumėte nuvesti pas tą ponią 
Jūrvarnę? 

- Lengviau nebūna, - tarė 208-oji. 

— Sekit paskui mus, - tarė 209-0ji. 

Dvynės ir Žmogus Avis trise 
patraukė takeliu per girią. Dvynės 
eidamos dainavo: 


Jei vėjas turėtų brolį dvynį, 
Galėtų pūsti į rytus ir vakarus. 
Jei vėjas turėtų brolį dvynį, 
Galėtų pūsti į kairę ir dešinę. 


Paėjus dešimt ar 
penkiolika minučių, giria 
baigėsi, o už jos, kiek tik 
akys užmato, plytėjo jūra. 

- Ar matote trobelę 
antai ant tos uolos? Tai 
Jūrvarnės namai, - pasakė 
209-oji, rodydama pirštu. 

— Mes negalime išeiti 
iš girios, - tarė 208-0ji. 

- Ačiū. Jūs man labai 
padėjote! - pasakė 
Žmogus Avis. - Ir, ištraukęs 
iš kuprinės dvi susuktas 
spurgas, padavė po vieną 
dvynėms. 

- Ačiū, Žmogau 
Avie, - tarė 208-0ji. 

— Tikimės, užkerėjimą 
pavyks panaikinti, - tarė 
209-0ji. 

Ei į ponios Jūrvarnės namus buvo tikras 
vargas. Uola buvo gruoblėta ir stati, nebuvo 

ir tako, kurį būtų galima taku pavadinti. Be to, 
atrodė, lyg į uolą įsikabinusį Žmogų Avį tuoj 
tuoj nupūs stiprus jūros vėjas. 

- Ponia Jūrvarnė gali skraidyti, tad ši 
vieta jai tikriausiai tinka, bet pamėgintų ji įlįsti 
ir į pėsčiomis kopiančiojo kailį, - bambėjo 
pasipiktinęs Žmogus Avis. 

Vargais negalais Žmogus Avis pasiekė 
uolos viršūnę ir pasibeldė į ponios Jūrvarnės 
namų duris. 

— Kas gi ten? Ar tik ne pinigai už laikraštį 
renkami? - iš vidaus pasigirdo garsus 
karkiantis balsas. 

- Ne, čia aš, Žmogus Avis... - pasakė 
Žmogus Avis. 

— Su tokiais neprasidedu, - atkirto ponia 
Jūrvarnė jūrvarnei pritinkančiu balsu. 

— Aš nesu įtartinas asmuo. Atidarykite duris. 

- Tikrai ne pinigai už laikraštį renkami? 


S iais su trenksmu atsidarė durys, ir ponia Jūrvarnė iškišo galvą. 
Ponia buvo labai aukšta, o snapo galiukas - smailus lyg kaplys. 

— Man dvynės paaiškino, kad jūs, ponia Jūrvarne, labai daug 
žinote apie užkerėjimus, - drebėdamas pasakė Žmogus Avis. Jei 
tokiu snapu kliūtų į galvą, mirtum akimirksniu. 

Ponia įtariai įsispoksojo į Žmogų Avį. 

— Na, eikš į vidų. Gal ir verta išklausyti. 

Viduje buvo baisiai prišnerkšta. Ant grindų - vien dulkės, ant 
stalo - pritaškyta padažo, šiukšlės virste virto per šiukšlių dėžės 
kraštus. 

Žmogus Avis paeiliui išklojo viską, kas jam nutiko. 

- Tada tikrai nekas, - pasakė ponia. - Tu išlindai ne per tą angą. 

— Negi dar kartą reikės grįžti? 

- Ne, taip nieko nebus. Vieną kartą atėjęs atgal negrįši, - 
pasakė ponia, pakraipiusi snapą. - Bet galiu nunešti tave ant 
nugaros į vietą, kur galima panaikinti užkerėjimą. 

- Būtų labai malonu, jei tai padarytumėte dėl manęs, - pasakė 
Žmogus Avis. 

- Bet tu atrodai sunkokas, - atsargiai pasakė ponia Jūrvarnė. 

— Nesu sunkus. Vos keturiasdešimt du kilogramai, - pasakė 
Žmogus Avis nuslėpdamas tris kilogramus. 

= Pižakkims šitaip, - pasakė ponia 
Jūrvarnė. - Jei sutvarkysi šitą kambarį, 
nunešiu tave į tą vietą. 

- Tinka! 

Bet sutvarkyti ponios Jūrvarnės kambarį 
prireikė nemažai laiko. Nekilo abejonių, kad 
nebuvo tvarkyta jau kelis mėnesius. Žmogus 
Avis suplovė priskretusias lėkštes ir 
dubenėlius, nuvalė stalą, išsiurbė grindis, 
išskalbė rankšluoščius, surinkęs išmetė 
šiukšles. Jau vien tai padaręs jautėsi mirtinai 


pavargęs. 
— Dievaži, ir per tą užkerėjimą turiu visa 
tai iškęsti... - Žmogus Avis nepatenkintas 


bambėjo taip, kad negirdėtų ponia. 

- Taigi taigi, kaip pagražėjo, - pasakė 
patenkinta ponia Jūrvarnė. - Namai visada 
turėtų būti bent tiek sutvarkyti. 

- Dabar nunešite mane į tą vietą, ar ne? 

— Gerai jau. Aš laikausi duoto žodžio. 
Štai, sėsk man ant nugaros. 

Kai Žmogus Avis užsėdo ant ponios Jūrvarnės 
nugaros, ši pasišokėjusi pakilo. Žmogus Avis skrido 
pirmą kartą, todėl tvirtai įsikibo poniai į kaklą. 

- Ei, tu, aš dūstu. Nesmauk taip stipriai. Juk visai 
neįmanoma kvėpuoti, - rėkė ponia Jūrvarnė. 

- Prašom atleisti, - atsiprašė Žmogus Avis ponios 
Jūrvarnės. 

Iš viršaus galėjai apžvelgti ir jūrą, ir girią, ir 
kalvą. Žalia giria ir tamsiai mėlyna jūra driekėsi iki 
nežinia kur, o tarp jų tarsi juosta bolavo smėlėta 
pakrantė. Tai buvo labai gražus vaizdas. 

- Kaip gražu, - pasakė Žmogus Avis. 

— Argi? Atsibostų ir tau, jei kiekvieną dieną 
matytum, - abejingai atsakė ponia Jūrvarnė. 

Lyg bandydama sparnus ponia Jūrvarnė su 
Žmogumi Avimi ant nugaros apsuko kelis ratus virš 
namų ir šleptelėjo į pievą, nenuskridusi net šimto 
metrų. 

- Kas gi atsitiko, ponia? Jums bloga? - 
susirūpinęs pasiteiravo Žmogus Avis. 

- Visai nebloga! - purtydama galvą pasakė ponia 


Jūrvarnė. - Kad man bloga pasidarytų! Aš 
šitose apylinkėse esu pagarsėjusi kaip Pati 
Sveikata. 

- Bet juk nusileidote tokioje vietoje. 

- Nes čia ir yra ta vieta, - pasakė 
ponia. 

- Juk iki čia nuo jūsų namų nėra net 
šimto metrų, - pasakė Žmogus Avis 
priblokštas. - Jei tai tikrai čia, net jei manęs 
nebūtumėte ir paskraidinusi, galėjau ir pats 
kuo lengviausiai pėsčiomis ateiti! 

- Bet tada tu nebūtum sutvarkęs man 
kambario. 

— Tai jau tikrai taip. 

— Be to, aš nė žodeliu neužsiminiau, 
kad toli. Pasakiau tik tiek, kad galėčiau 
paskraidinti ant nugaros. 

- Taip, na, tai tiesa, - pasakė Žmogus 
Avis taip ir nesupratęs iki galo. 

Ponia Jūrvarnė kvatodama „kar kar“ 
pakilo ir pasuko namų link. 

Ž Mesti: Avis apsižvalgė. Į akis krito 
vienas didžiulis medis vidury pievos. 
Prie kamieno karojo virvinės 
kopėčios. Daugiau nieko aplinkui 
nesimatė, todėl Žmogus Avis nutarė 
bent jau pabandyti užlipti tomis 
kopėčiomis į viršų. 

Virvinės kopėčios siūbavo ir lipti 
buvo sunku. Liedamas prakaitą, 
Žmogus Avis jau buvo užkopęs 
gerokai į viršų - kokius trisdešimt 
keturiasdešimt skersinių, kai iš 
tarpušakio pasigirdo linksmas balsas: 

— Ei, tu! Kokiu reikalu? 

- Atleiskite, atėjau dėl 
užkerėjimo. Gal jūs ką nors 
žinotumėte? - paklausė Žmogus 
Avis, pasisukęs į balso pusę. 

- A, užkerėjimas, ar ne? 

Cha cha cha. Gerai, eikš čia, - pasakė 
balsas. 

Kai Žmogus Avis praskyrinėdamas šakas, kad nepaslystų, pabandė 
tenai prasibrauti, rado trobelę, įrengtą gilumoje esančioje medžio 
ertmėje, o prieš trobelę sėdėjo Sukčius ir skutosi barzdą didžiuliu 
skustuvu. 

dugne? 

- Ne, tai buvau ne aš, cha cha cha, - pasakė Sukčius 
juokdamasis. - Tai buvo mano vyresnysis brolis. Žiūrėk, aš esu 
susisukęs į dešinę. O brolis - susisukęs į kairę. Brolis greitai puola 
žliumbti ar įžeidinėti žmones, uchu chu chu! 

Sukčius Dešinėn, pakreipęs akis į dešinę, o smakrą - į kairę, 
kikendamas toliau kruopščiai skutosi barzdą. 

- Nors ir esate broliai, panašu, kad charakteriai gerokai 
skiriasi, - pasakė stebėdamasis Žmogus Avis. 

— Tas tai taip. Kairė ir dešinė. Visiškos priešingybės, uchu 
chu chu chu, - pasakė Sukčius Dešinėn pridėdamas skustuvą po 
ausimi. - Uchu chu chu chu chu. 

- Beje, gal apie užkerėjimą... - ištarė Žmogus Avis. 

— Nieko aš tau nesakysiu! Eche che che, - pasakė Sukčius 
Dešinėn. - Būk dar labiau užkerėtas ir kankinkis dar labiau, 
eche che che che che. 

Žainiėljis Avis įsižeidęs išlipo iš medžio. 

- Dievaži, kokia šlykšti vieta čia, - pasakė Žmogus Avis. - Ir 
Sukčius Kairėn su Sukčium Dešinėn tokie pat sukti, ir ponia 
Jūrvarnė labai savanaudė. 

Žmogus Avis pamąstė, kad jau tebūnie, kaip bus, ir sparčiai 
nužingsniavo, kur akys vedė. Kiek paėjęs rado gražų šaltinį, taigi 
atsigėrė ten vandens ir suvalgė dar vieną spurgą. Suvalgęs spurgą 
panoro miego. Todėl nusprendė išsitiesti ant žolės ir šiek tiek 
nusnuūsti. 


Kai Žmogus Avis pabudo, buvo jau sutemę ir danguje baltai 
švietė žvaigždės. Stūgavo vėjas, o su juo kartkartėmis pasigirsdavo 
ir vilkų balsai. 

— Aš žuvęs. Ir sugebėk tu man taip pasiklysti tokioj sveiku 
protu nesuvokiamoj vietoj. O dar ir užkerėjimo nepavyko 
atsikratyti, - pats su savimi šnekėjosi Žmogus Avis. 

- Atsiprašau, nugirdau, kad esate susirūpinęs dėl užkerėjimo, 
- netikėtai iš tamsos pasigirdo nedrąsus balsas. 

- Kas ten? Kur gi, po galais, esate? - paklausė Žmogus Avis 
nustebęs. 

— Na, vardo aš neturiu, - susigėdęs pasakė tas. 

Žiūogus Avis apsidairė aplinkui, 
bet buvo tamsu ir nieko 
nesimatė. 

- Neieškokite manęs, - tarė 
balsas. - Aš tikrai esu niekas. 
Visiškas niekniekis. 

- Gal pasirodytum ir kartu 
suvalgytum spurgą? - bandė 
pakviesti Žmogus Avis. - Juk 
vienam būti liūdna. 

- Na, nesu vertas būti 
pavaišintas spurga. Tikrai, - pasakė 
tas Ničniekas. - Vien jau to, kad jūs 
taip maloniai šnekate, jau... 

- Prašom. Spurgų turiu daug. 
O jei gėdijiesi, pabūsiu nusisukęs, 
o tu tuo tarpu ateik čia ir 
suvalgysi. 

— Labai dėkoju, - pasakė 
Ničniekas. - Man užteks vienos 
puselės pačios mažiausios spurgos. 


Žmogus Avis padėjo vieną spurgą ant žolės ir nusisuko. 
Galiausiai pasigirdo šnarėjimas ir kažkas priėjęs ėmė 
graužti. 

- Skanu, tikrai labai skanu, - pasakė tas Ničniekas. — 
Atsisukti negalima! 

- Atsisukti tai neatsisuksiu, bet jei žinai ką nors apie tą 
užkerėjimą, gal pasakytum? - pasiteiravo Žmogus Avis. 

- Apie užkerėjimą, ar ne? Taip, krimst krimst, žinau, - 
pasakė Ničniekas. - Kaip skanu, krimst krimst. 

- Kur būtų galima atsikratyti užkerėjimo? - pasiteiravo 
Žmogus Avis. 

- Reikėtų įšokti į tą šaltinį, krimst krimst, paprasta, - 
pasakė Ničniekas. 

— Bet aš juk nemoku plaukti. 

— Nereikia jaudintis dėl to, kad nemokate plaukti. 
Viskas bus gerai. Kad ir ką sakytum, skanu, krimst krimst. 

Žmogus Avis širdyje buvo nutaręs, kad jau vis tiek jokio 
skirtumo, kas bus, todėl nuėjo prie šaltinio kranto ir šoko į jį 
žemyn galva. Bet tuo metu, kai Žmogus Avis įšoko, šaltinio 
vanduo staiga dingo. Ir Žmogus Avis galva atsitrenkė į 
duobės dugną. Galva sukosi. 

= O, atsiprašau, - pasakė kažkas. - Net nemaniau, kad tamsta 
įšoksi žemyn galva. 

Kai Žmogus Avis atsimerkė, prieš akis buvo maždaug 140 
centimetrų ūgio smulkutis seneliukas. 

- Ooi, kaip skauda, - pasakė Žmogus Avis. - O kas jūs toks 
būsit? 

- Aš esmi Jo Šventenybė Avis, - pasakė tas seneliukas maloniai 
šypsodamasis. 

- Tai jūs mane užkerėjote, ar ne? Kodėl taip žiauriai pasielgėte? 
Nors nieko blogo nepadariau, iškęsti tokius dalykus, dievaži! Ir nuo 
kojų nusivariau, ir, štai, gumbą ant galvos įsistačiau, - Taip pasakęs 
Žmogus Avis parodė tą gumbą Jo Šventenybei Aviai. 

- Taigis, negerai, negerai. Nedorai aš čia su tamsta pasielgiau. 
Bet esama tam keletas priežasčių, - pasakė Jo Šventenybė Avis. 

- Būtinai norėčiau jas išgirsti, - pasakė Žmogus Avis vis dar 
įsižeidęs. 

— Na na, - pasakė Jo Šventenybė Avis, - pirmiausia eikšen čia. 
Noriu šį tą tamstai parodyti. 

Šventasis Avis vikriai tipeno duobės gilumon, tad ir Žmogus Avis 
purtydamas galvą nusekė iš paskos. Jo Šventenybė Avis galiausiai 
sustojo prieš jėjimą ir staigiai atidarė duris. 

šia S šventom Kalėdom! - sušuko visi. 

Kambaryje buvo visi. Ir Sukčius 
Kairėn su Sukčiumi Dešinėn, ir 208-oji 
su 209-ąja, ir ponia Jūrvarnė, ir 
Ničniekas. Ničnieko burna buvo aplipusi 
spurgos trupiniais, todėl ir buvo galima 
suprasti, kad tai būtent jis. Matėsi netgi 
Profesorius Avis. 

Kambaryje buvo papuošta didelė 
Kalėdų eglė, o po egle sukrautos 
kaspinais perrištos dovanų dėžės. 

- Ir kas gi tai? Kodėl gi visi čia 
susirinko? - pasakė nustebęs Žmogus 
Avis. 

- Visi laukėme jūsų, - pasakė 
208-oji. 

- Ilgokai laukėme! - pasakė 
209-0ji. 

- Visa tai rodo, kad ašmi tamstą 
pakviečiau į Kalėdų pokylį, - pasakė 
Jo Šventenybė Avis. 

= Bet juk aš buvau užkerėtas ir... - pasakė Žmogus Avis. 

- Tai aš tamstą užkerėjau ir viską pakreipiau taip, kad 
čia ateitum, - pasakė Jo Šventenybė Avis. - Taip daugiau 
jaudulio, o ir mums smagiau. 

- Smagu buvo, kar kar, - tarė ponia Jūrvarnė. 

- Buvo įdomu, po velnių, - tarė Sukčius Kairėn. 

- Buvo linksma, uchu chu chu, - pasakė Sukčius 
Dešinėn. 

- Skanu buvo, krimst krimst, - tarė Ničniekas. 

Žmogus Avis, nors ir gerokai įsižeidęs dėl to, kad 
buvo apgautas, netrukus pamažu ėmė linksmėti. Nes visų 
veidai atrodė labai laimingi. 

- Jei jau taip, tai tiek to, - kilniai linktelėdamas 
pasakė Žmogus Avis. 

— Vyre Avie, paskambinkite pianinu, - pasakė 208-0ji. 

- Juk Jūs gerai grojate? - pasakė 209-ojį. 

- O ar čia yra pianinas? - paklausė Žmogus Avis. 

— Esama esama, - pasakė Jo Šventenybė Avis ir 
staigiai nutraukė didelį audeklo gabalą. Po audeklu 
buvo baltut baltutėlis avies formos pianinas. - Tamstai 
jį paruošėme. Skambink ligi valiai. 


-— Ag 

i vakarą Žmogus Avis buvo labai 
laimingas. Pianinas Avis skambėjo 
kuo nuostabiausiai, į galvą viena po 
kitos šaudavo tai gražios, tai 
linksmos melodijos. 

Sukčius Dešinėn su Sukčiumi 
Kairėn darniai dainavo, 208-oji su 
209-ąja šoko, ponia Jūrvarnė 
skraidė po kambarį karkdama „kar 
kar“, Jo Šventenybė Avis su 
Profesoriumi Avimi dviese gerdami 
lygino alų. Net Ničniekas 
patenkintas voliojosi ant grindų. 

Paskui visiems buvo padalintas 
Kalėdų tortas. 

— Kaip skanu, krimst krimst, - 
taip sakydamas Ničniekas valgė jau 
trečią torto gabalą. 

- Tebūnie visuomet Žmonių 
Avių Pasaulyje taika ir laimė! - 
palinkėjo Jo Šventenybė Avis. 

Kai atsibudo, Žmogus Avis buvo savo kambaryje, savo lovoje. Atrodė, 
lyg viskas būtų sapne, bet Žmogus Avis aiškiai suvokė, kad tai nebuvo 
sapnas. Ir gumbas ant galvos buvo likęs, ir avies apdaras ties užpakaliu 
riebaluotas, ir senut senutėlis pianinas iš kambario dingęs, o vietoj jo 
pastatytas baltut baltutėlis Pianinas Avis. Viskas tikrai vyko. 

Už lango buvo prisnigę. Baltai apsnigtos buvo ir medžių šakos, ir 
pašto dėžutė, ir tvora. 

Tą dieną po pietų Žmogus Avis pabandė nueiti iki Profesoriaus 
Avies namų miesto pakraštyje, bet ten Profesoriaus Avies namų jau 
nebuvo. Buvo vien tik tuščias žemės sklypas. Viskas pradingę. Ir avies 
formos augalai, ir vartų kolonos, ir plytelės. 

„Aš jau niekada daugiau jų nebesutiksiu, - pagalvojo Žmogus 
Avis. - Nei abiejų Sukčių, nei dvynių 208-osios ir 209-osios, nei ponios 
Jūrvarnės, nei Ničnieko, nei Profesoriaus Avies, nei Jo Šventenybės 
Avies." 

Taip pagalvojus, iš Žmogaus Avies akių pasipylė ašaros. Žmogus 
Avis buvo visus juos labai pamilęs. 

Grįžęs namo, rado į pašto dėžutę įmestą vieną kalėdinį sveikinimą 
su avies piešinėliu. 

Jame buvo parašyta: 

- Tebūnie visuomet Žmonių Avių Pasaulyje taika ir laimė! 

